Document ID: 32005D0217

KOMMISSIONENS BESLUTNING
af 9. marts 2005
om fastsættelse af dyresundhedsmæssige betingelser og krav om udstedelse af sundhedscertifikat ved indførsel af koembryoner til Fællesskabet
(meddelt under nummer K(2005) 543)
(EØS-relevant tekst)
(2005/217/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 89/556/EØF af 25. september 1989 om fastsættelse af veterinærpolitimæssige betingelser i forbindelse med handel inden for Fællesskabet med embryoner af tamkvæg samt med indførsel heraf fra tredjelande (1), særlig artikel 7, stk. 1, og artikel 9, stk. 1, første afsnit, litra b), og
ud fra følgende betragtninger:
(1)
I henhold til Kommissionens beslutning 91/270/EØF af 14. maj 1991 om opstilling af en liste over tredjelande, hvorfra medlemsstaterne tillader indførsel af embryoner af tamkvæg (2) må medlemsstaterne kun indføre embryoner af tamkvæg fra de tredjelande, der er opført i bilaget til nævnte beslutning.
(2)
Direktiv 89/556/EØF indeholder bestemmelser om opstilling af en liste over embryonindsamlingsteam og embryonproduktionsteam, som er bemyndiget til i tredjelande at indsamle, behandle eller opbevare koembryoner, som er bestemt til Fællesskabet. Denne liste er opstillet ved Kommissionens beslutning 92/452/EØF af 30. juli 1992 om opstilling af lister over embryonindsamlingsteam og embryonproduktionsteam, der i tredjelande er godkendt til udførsel af koembryoner til Fællesskabet (3).
(3)
I Kommissionens beslutning 92/471/EØF af 2. september 1992 om dyresundhedsmæssige betingelser og udstedelse af sundhedscertifikat ved indførsel af koembryoner fra tredjelande (4) fastslås det, at medlemsstaterne kun må tillade indførsel af koembryoner, der er i overensstemmelse med garantierne i sundhedscertifikaterne i bilagene til nævnte beslutning. Disse bilag omfatter også lister over tredjelande, som må anvende sundhedscertifikaterne i nævnte beslutning.
(4)
Direktiv 89/556/EØF bestemmer, at koembryoner kun må sendes fra en medlemsstat til en anden, hvis de er befrugtet ved kunstig insemination eller ved in vitro-befrugtning med sæd fra en donortyr på en tyrestation, der er godkendt af de kompetente myndigheder til at indsamle, behandle og opbevare sæd, eller med sæd, der er indført under overholdelse af Rådets direktiv 88/407/EØF af 14. juni 1988 om fastsættelse af de veterinærpolitimæssige krav i forbindelse med handelen inden for Fællesskabet med frosset tyresæd og indførsel heraf (5).
(5)
International Embryo Transfer Society (IETS) vurderer risikoen for overførsel af visse smitsomme sygdomme via embryoner som ubetydelig, forudsat at embryonerne håndteres korrekt mellem indsamling og overflytning. Af hensyn til dyresundheden bør der dog træffes sikkerhedsforanstaltninger i et tidligere led for så vidt angår sæd, som anvendes til befrugtning.
(6)
Fællesskabets krav ved indførsel af koembryoner bør være mindst lige så strenge som dem, der gælder ved handel med koembryoner inden for Fællesskabet, navnlig for så vidt angår sæd, der anvendes til befrugtning. I forbindelse med anvendelsen af de nye strengere krav i beslutning 92/471/EØF, som ændret ved beslutning 2004/786/EF, er der opstået handelsproblemer.
(7)
Som følge af disse problemer har eksportører og importører anmodet om en overgangsperiode, så de kan tilpasse sig disse nye strengere krav til tyresæd, der anvendes til befrugtning af oocyter med henblik på udførsel af embryoner til Fællesskabet. Det bør derfor i en vis periode og på visse betingelser tillades at indføre koembryoner, som er indsamlet eller produceret i henhold til de betingelser, der er fastlagt i bilag III til nærværende beslutning.
(8)
Af hensyn til fællesskabslovgivningens klarhed bør beslutning 91/270/EØF og 92/471/EØF ophæves og erstattes af nærværende beslutning.
(9)
De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Medlemsstaterne indfører kun embryoner af tamkvæg (»embryoner«), der er indsamlet eller produceret i de tredjelande, der er opført i bilag I til nærværende beslutning, af godkendte embryonindsamlingsteam og embryonproduktionsteam, der er opført i bilaget til beslutning 92/452/EØF.
Artikel 2
Medlemsstaterne tillader indførsel af embryoner, der opfylder de supplerende garantier, der er fastlagt i model til sundhedscertifikat i bilag II.
Artikel 3
Uanset artikel 2 tillader medlemsstaterne indtil den 31. december 2006 indførsel fra de i bilag I opførte tredjelande af embryoner, der opfylder:
a)
de supplerende garantier, der er fastlagt i model til sundhedscertifikat i bilag III, og
b)
følgende betingelser:
i)
embryonerne skal være indsamlet eller produceret inden den 1. januar 2006
ii)
embryonerne må kun anvendes til implantering i køer og kvier, der holdes i den bestemmelsesmedlemsstat, der er angivet i sundhedscertifikatet
iii)
embryonerne må ikke gøres til genstand for handel inden for Fællesskabet.
Artikel 4
Beslutning 91/270/EØF og 92/471/EØF ophæves.
Artikel 5
Denne beslutning anvendes fra den 5. april 2005.
Artikel 6
Denne beslutning er rettet til medlemsstaterne.
Udfærdiget i Bruxelles, den 9. marts 2005.

Labels: 16
5
0
3
6